**გასაუბრება ღმერთთან**

*გიორგი შერვაშიძე*

**ნოდარ დუმბაძის მოთხრობების ,,საუბარი ღმერთთან“ ინსცენირება**

**მოქმედი პირნი:**

**ნოდარი** - ნოდარ კაიყმიშვილი.

**ღმერთი** - იგივე გიორგი.

**ანგელოზი** - ხან კაცია და ხანაც ქალი.

**მექისე** **მახარე** - ეპიზოდშია და ბევრს ვერაფერს ვიტყვით მასზე.

2024 წელი

**პირველი გასაუბრება ღმერთთან**

*ჩაბნელებულ სცენაზე ისმის საშინელი ჭახანი, მილიციელის სტვენა, სირენის ხმა და ბოლოს ვიღაცის აღტაცებული შეძახილი: „აუჰ, რა ავარიაა!!!“ ნათდება სცენა, რომელიც წარმოადგენს ფინურ საუნას. საუნაში სამი ადამიანია. ნოდარი ნახევრად შიშველია და წელზე პირსახოცი აქვს შემოტყმული. მის გვერდით ტოგაში შემოსული ღმერთი ზის, რომელსაც თავზე თექის ქუდი ახურავს, ხოლო ღუმელთან შარვალსა და პერანგში გამოწყობილი ანგელოზი დგას, რომელიც გახურებულ ქვებს წყალს ასხამს.*

ღმერთი: – დაჯექი! აუ, რა მიიღებს ახლა ამის სულს! ნახე, როგორ ყარს სასმლის სუნით?

*ღმერთი ნოდარს პირს არიდებს და ანგელოზისკენ ტრიალდება. ანგელოზი ანკეტას აწვდის*. *ღმერთი ანკეტის შევსებას იწყებს. გაოცებული ნოდარი ჯერ გარემოს ათვალიერებს, მერე დამსწრეთ და ბოლოს საკუთარ თავს.*

ღმერთი: – სახელი?

ნოდარი: – ნოდარი.

ღმერთი: – გვარი?

ნოდარი: – კაიყმიშვილი.

ღმერთი: - ეგ გვარია თუ წინადადება?

ნოდარი: - უკაცრავად?

ღმერთი: - არა, რა შენი ბრალია? ეტყობა, მეძინა მაგ გვარს რომ იგონებდნენ.

ნოდარი: - ბატონო?

ღმერთი: – სქესი?

*ნოდარი უხერხულად იღიმის და მხრებს იჩეჩავს.*

ღმერთი: – გახადე შარვალი!

*ანგელოზი ნოდართან მიდის და პირსახოცზე ქაჩავს. ნოდარი არ ნებდება და შეშინებული ყვირის.*

ნოდარი: – კაცი ვარ, ბატონო, კაცი!

ღმერთი: – ეშმაკი ვერ გაგარჩევთ, რომელი ხართ. ერთმა მომატყუილა უკვე. მიდი, გახადე რომ გეუბნები!

*ანგელოზი ახლა უფრო ძლიერად ეჭიდება პირსახოცზე და სანახევროდ აცლის*.

ნოდარი: – ღმერთი არ გწამს? ჩემით გავიხდი!

*ნოდარი გვერდულად დგება, პირსახოცს სანახევროდ შლის და ანგელოზს თვალით ანიშნებს. ორივენი დასცქერიან იმას, რაც პირსახოცის მიღმაა. ანგელოზი ღმერთისკენ ტრიალდება და თავს უკრავს.*

ღმერთი: - აჰა, ესე იგი, სქესი მამაკაცია.

*ღმერთი ანკეტში საჭირო გრაფას პოულობს და ავსებს*.

ღმერთი: – ეროვნება?

ნოდარი: – ქართველი!

*ღმერთი თავს სწევს და აკვირდება.*

ღმერთი: - ახლა არ დამიწყო იმ ამბის მოყოლა, ღმერთი როგორ ანაწილებდა მიწებს, ქართველს როგორ დააგვიანდა, მერე ღმერთს როგორ შეეცოდა და თავისთვის გადადებული მიწა უბოძა.

ნოდარი: - და რა, არ იყო ეგრე?

ღმერთი: - არა! მიწები ლოტოტრონის პრინციპით განაწილდა და სიზარმაცე კიდევ ჩემს დღეში არ წამიხალისებია.

*ღმერთი ანგელოზს ხელით ანიშნეს და ისიც გახურებულ ქვებზე წყალს ასხამს. ღუმელი შიშხინებს და ორთქლს უშვებს. კმაყოფილი ღმერთი ოხრავს. ნოდარი შუბლზე მომდგარ ოფლს იწმენდს. სიცხისგან გაწამებული ანგელოზი პერანგის ზედა ღილს იხსნის.*

ღმერთი: – და რომ არ გავხარ?

ნოდარი: – რა ვქნა, ბატონო?! როგორიც შემქმენი, სწორედ ისეთი ვარ...

ღმერთი: – საზღვარგარეთ თუ ხარ ნამყოფი?

ნოდარი: – როგორ არა!

ღმერთი: – სად?

ნოდარი: – თითქმის ყველგან.

ღმერთი: – რომელიმე უცხო ენა იცი?

ნოდარი: – არცერთი, ბატონო!

ღმერთი: – ვაი, შენს პატრონს უბედურს!... ისე, საიდანღაც მეცნობა ეს კაცი.

*ღმერთი ანკეტით ინიავებს და ანგელოზს უყურებს.*

ანგელოზი: – ეს ის კაცი არ არის, მამაზეციერო, ბრმანაწლავის ოპერაცია რომ გაუკეთეს ამას წინათ და მაკრატელი ჩაუტოვეს მუცელში?!

*ანგელოზი იღიმის და ღმერთს თვალს უკრავს.*

ღმერთი: – შენ ხარ, აბა, ის, ბეწვზე რომ ეკიდე?

ნოდარი: – კი, ბატონო, მე ვარ.

*ნოდარიც იღიმის და ახლა ცხვირზე მომგარ ოფლს იწმენდს პირსახოცის კიდით. ღმერთი უცებ წარბებს კრავს და უწყრება.*

ღმერთი: – ბევრს სვამ და ჩქარა დადიხარ, მოქალაქევ!

ნოდარი: – სახლში მეჩქარებოდა, დღეს ხომ ფეხბურთია პატივცემულო!

ღმერთი: – მერე ვერ თქვი დროზე, შე უღმერთო, ამდენი რომ ტყუილუბრალოდ მალაპარაკე?

*ღმერთი ტაშს შემოკრავს და ნოდარისკენ ჩოჩდება.*

ღმერთი: – მოყევი, თუ ძმა ხარ, რას შვრება ჩვენი „დინამო“. ამ ბოლო დროს ვეღარ ვადევნებ თვალყურს, ტელევიზორი გადამიწვა იმ დეგენერატმა, ორას ოცზე ჩართო.

*ღმერთი გამწყრალ მზერას ანგელოზისკენ აპარებს. ის ზევით იყურება და უსტვენს.*

ნოდარი: – რომელი ჩვენი „დინამო“, მამაზეციერო?

ღმერთი: – მოეშვი, თუ ძმა ხარ, მაგ ოფიციალურობას, უბრალოდ გიორგი დამიძახე, გეხვეწები!

*ღმერთი მეგობრულად მუხლზე ხელს დაკრავს.*

ღმერთი: - შენ რაღა დაგემართა, შე კაი კაცო, ჩვენ, თბილისის ,,დინამოზე” გეუბნები.

ნოდარი: – ააა, ჩვენი „დინამო“?... გიორგი ჩემო, წელს კარგ ფორმაშია. შეიძლება, პირველი ადგილიც გავირტყათ. ოღონდ ერთია, რომ ახლა მაგათ აღარავინ უყურებს და ყველა იტალიურ ნეაპოლის ,,ნაპოლის” გულშემატკივრობს. აი, დღესაც მაგათი თამაშია...

ღმერთი: – აი, ხომ ვამბობდი, არ გავს ეს ქართველს-მეთქი. ხედავ შენ, დინამოს კი არა ნაპოლის ვგულშემატკივრობო. სულ გადაგვარდა ეს ხალხი. ასეთი ტრადიციის გუნდი გყავდეს და სხვა ქვეყნისას გულშემატკივრობდე, პირდაპირ წარმოუდგენელი ამბავია, რა.

*ღმერთი ოხრავს. ანგელოზი პირს აწლაპუნებს.*

ანგელოზი: - აბა, ნწ... ნწ... ნწ...

ნოდარი: – შე კაი კაცო, შენ არ იყავი, ბოლო წუთებში რომ გვიღალატე და დინამო ისევ ვერ გავიდა ევროტურნირებზე? თან უკვე მერამდენედ? ხალხმაც აიცრუა გული და გადაერთო სხვა გუნდებზე. და საერთოდ ვის ხელში ჩააგდე ეს ჩვენი დინამო?

ღმერთი: - მე არავის ხელში არ ჩამიგდია. ვისაც მიყიდეთ იმისია და მე მანდ არაფერ შუაში ვარ.

ნოდარი: - ახლა ალბათ მთავრობაზეც იგივეს იტყვი, ვისაც ხმა მიეცით, ის გყავთ და მე აქაც რა შუაში ვარო.

ღმერთი: - და რა, არაა ეგრე? მოდი, თუ ჩემი ძმა ხარ, ერთზე შევთანხმდეთ, ვისაუბროთ მხოლოდ სპორტზე და ხელოვნებაზე. ისედაც თავი მისკდება და არ მინდა, ახლა ამ პოლიტიკით სულ წავიხდინო გუნება.

*ღმერთი ხელს იქნევს და ანგელოზიც ღუმელს წყალს ასხამს.*

ღმერთი: - ისე, რომ იცოდე, დინამოს იმ თამაშს მე სულაც არ დავსწრებივარ და არც ეგაა ჩემი ბრალი... და შენ ერთი ის მითხარი, რატომ ,,ნაპოლი”?

ნოდარი: - რატომ ჩემო ბატონო და იმიტომ რომ იქ ერთი ჩვენებური ბიჭი თამაშობს. თამაშობს კი არა და დაფრინავს პირდაპირ. შარშან ქვეყნის ჩემპიონიც კი გახადა ეგ გუნდი და თავად კიდევ იტალიის ჩემპიონატის საუკეთესო ფეხბურთელიც გახდა.

ღმერთი: – არ გადამრიო!

ნოდარი: – კი, შენ ნუ მომიკვდები!

ღმერთი: – ჩემი ბრალია, არ უნდა გამეჩინა ბურთი მრგვალი.

*ღმერთი ხელს ჩაიქნევს და ისევ ანგელოზისკენ გაჩოჩდება*.

ღმერთი: - დარჩებოდით კერლინგის ამარა და ირბენდით მერე წინ და უკან პოლის ჯოხებით.

ნოდარი: – ისე ლაპარაკობ, დალოცვილო, თითქოს მარტო ბურთია შენი გაჩენილი.

*ღმერთი ნოდარს მუდარის თვალით უყურებს და ჩურჩულებს:*

ღმერთი: - თუ ძმა ხარ, ამ ანგელოზთან ნუ მიჯავრდები და შენობით ნუ მელაპარაკები, თორემ მერე სულ თავზე დამაჯდება.

*დარცხვენილი ნოდარი ტუჩებზე ხელს ირტყამს და თავის დაკვრით უბოდიშებს.*

ღმერთი: – ვიცი მე ეგ ნაპოლი. გამახსენდა. შარშანაც სკუდეტოზე მაგათ ვგულშემატკივრობდი. ის თქვენი ბიჭიც ძალიან კარგია, აშკარად წინ წავა. შენ ის მითხარი, წელს რას შვრებიან?

ნოდარი: - წელს ვერ აქვთ საქმე კარგად. მწვრთნელი და მცველი გაუშვეს და აერიათ თამაში.

ღმერთი: - აბა, რა ეგონათ... მოკლედ, შეეშვით მაგ ნაპოლის და ეროვნულ ჩემპიონატს მიხედეთ. კარგი ბიჭები გყავთ და ყურადღება სჭირდებათ. ისე ხომ კარგად არიან?

ნოდარი: – რომელს კითხულობთ ბატონო? ანგისას, ოსიმენსა თუ ლობოტკას?

ღმერთი: - შეეშვი-მეთქი მაგ ნეაპოლელებს ხომ გითხარი.

ნოდარი: - აბა, ვის კითხულობ, პატივცემულო? ჩვენებს?

*ღმერთი თითებზე იწყებს ჩამოთვლას.*

ღმერთი: – აბა, რომელი ერთი ჩამოგითვალო. მოჭიდავეები, მორაგბეები, ძალოსნები თუ ისინი, რა ქვია მაგათ. აი, მაგრად რომ ურტყამენ ერთმანეთს. კი არ ვარ ამ ძალადობის მომხრე, მაგრამ ეს ძალისმიერი სპორტი ნამეტანი კაი საყურებელია.

*ღმერთი სახეზე მუშტებს იფარებს და მოკრივესავით ჯერ ერთ ხელს იქნევს და მერე მეორეს.*

ნოდარი: – ააა... ეგენი, გმადლობ, კარგად არიან. რა უშავთ. იქნევენ ხელ-ფეხს ოქტაგონზე და უერთიანებენ ძვალ-რბილს ვისაც კი გადააწყდებიან. მოგიკითხათ ყველამ. ძალიან ენატრებით, მაგრამ…

ღმერთი: – გადაეცი ჩემგან, ცოტა ღვინის სმას მოუკლონ და საათში ოც კილომეტრზე მეტი სიჩქარით ნუ დადიან, თორემ… ვერის ბაღის ბიჭების ბღავილი და კისრის ძარღვების ბერვა აღარ უშველით მერე.

*ღმერთი თექის ქუდს იხდის და სახეს იწმენდს. ანგელოზს წყლის ბოთლს ართმევს და სულმოუთქმელად სცლის.*

ღმერთი: – აუფ, რა კარგია, მესიამოვნა... ბიძიკო, ეგ მანქანა რომ კარგი ყოფილიყო, მაგენი მომასწრებდნენ მანქანის ყიდვას, ამ ხნის კაცი ფეხით რომ დავეთრევი? არც ღვინო მიყვარს სხვაზე ნაკლებად, მაგრამ ხომ ხედავ?

*ღმერთი წამოზრდილ ღიპზე ხელს ირტყამს და იცინის. ანგელოზიც ყვება და ბჟირდება. გაურკვევლობაში მყოფი ნოდარი მორცხვად იღიმის.*

ღმერთი: – ასეა, ბაბაია. ახლა წადი და გადაეცი იმ ბიჭებს, რაც დაგაბარე!

ნოდარი: – გადავცემ, ბატონო, მაგრამ მათ მდგომარეობაშიც უნდა შეხვიდეთ, ხანდახან... ახლა, რამდენიმე სათხოვარი მაქვს თქვენთან. მაღალო ღმერთო, ნუ გამაწბილებთ!

*ნოდარი მუდარის ნიშნად ხორხს ეტანება თითებით.*

ღმერთი: – მთხოვე, შე კაცო!

ნოდარი: – ხომ ხარ, ღმერთო, ღმერთი?

ღმერთი: – ახლა ვარ ღმერთი, რომ გაგიჭირდა?

ნოდარი: - იქნებ, ამ ჩვენ მთვრობას რამე უშველო.

ღმერთი: - ხომ გითხარი, პოლიტიკაზე არ ვსაუბრობ-თქო.

ნოდარი: - მაშინ ოპოზიციას მაინც...

ღმერთი: - გაჩერდი-მეთქი.

ნოდარი: - და მომავალ მთავრობას?

ღმერთი: - ჩუუ... იცი შენ ჩემი პასუხი...

ნოდარი: - რასაც ავირჩევთ ის გვეყოლება.

ღმერთი: - დიახ.

ნოდარი: - და ამ პრემიერებსა და მინისტრთა კაბინეტებსაც ჩვენ ვირჩევთ?

*გაბეზრებული ღმერთი დგება და ანგელოზს ანიშნებს წავედითო.*

ნოდარი: – კარგი, მაშინ იქნებ წელს ფეხბურთში ერთა ლიგა მაინც მოგვაგებინო და ევროპის ჩემპიონატზე გასვლაში დაგვეხმარო…

ღმერთი: – რა ვქნა, გენაცვალე, ახალი თაობა მთხოვეთ? მოგიყვანეთ. მსოფლიო დონის ვარსკლავს მეხვეწებოდით? ეგეც შეგისრულეთ. კარგი ჯგუფი გინდოდათ? ეგეც მოგეცით. ჰოდა, ცოტა თქვენც გაანძრიეთ ფეხი. ისღა მაკლია, ამ ხნის კაცი გამოვვარდე მინდორში საცვლის ამარა და თქვენ მაგივრად ვითამაშო.

*ისმის გალობა. ერთ-ერთი მომღერალი ხმას ურევს. ღმერთს სახე ემანჭება.*

ღმერთი: - გასძახე ერთი იმას, ვიღაცა ურევს-თქო.

*ანგელოზი კარს აღებს, თავს გარეთ ყოფს და ყვირის, ვიღაცა ურევსო. გალობა წყდება.*

ნოდარი: – მაგას ვინ გკადრებთ, ბატონო ღმერთო! ოღონდ წელს შერეულ ორთაბრძოლებში ერთი ჩემპიონის ქამარი მაინც აგვაღებინე და ფეხბურთში კიდევ ევროპაზე მოგვახვედრე და ქაშუეთში ჩემს სიგრძე სანთელს დაგინთებ.

ღმერთი: – თუ ძმა ხარ, თავი დამანებე! მასე იცით თქვენ: ჯერ მთხოვთ, მერე გადიხართ ტრიბუნებზე, გადმოაგდებთ ცხრა მეტრო ენას და დედ–მამის სულს მიტრიალებთ. ააშენებთ იმხელა ეკლესიებს მაგათი გუმბათები ცას რომ წვდება და მერე შიგ წირვა-ლოცვის მაგიერ, კონცერტებს მართავთ. არა, არა ხართ თქვენ სანდო ხალხი...

ნოდარი: - ეგ ამბავი ჩვენთან, ჩვენს ქვეყანაში არ ხდება მასე, ჩემო ბატონო...

ღმერთი: - გაჩერდი ერთი. ყველანი ერთნაირები ხართ. დამდგარხართ და დასავლეთისკენ იშვერთ ხელს, ვითომ ისინი უფრო მერყევნი არიან და ღმერთის აღარ სწამთო და ის კი დაგავიწყდათ, თქვენთან რა ხდებოდა კომუნისტების დროს. თქვენ არ იყავით, ეკლესიებში კლუბები რომ გამიხსენით?

ნოდარი: – შეგვიბრალე, ღმერთო! არ გეცოდებით, დასაკლავი ხარებივით რომ ვბღავით სტადიონზე და მერე სახლში გაწბილებულები ვბრუნდებით?!

ღმერთი: – უნდა ითმინოთ. მოთმინებითა შენითაო, წერია სახარებაში. სახარებას ხომ კითხულობ?

*ღმერთი ნოდარს გამომცდელად აკვირდება.*

ნოდარი: – არა, ბატონო!

ღმერთი: – აბა, რას კითხულობ, შე უბედურო?!

ნოდარი: – მე რა უნდა წავიკითხო, თვითონ ვწერ.

ღმერთი: – აბა, წერე და იკითხე!

*ღმერთი დგება. ანგელოზი საუნის კარს აღებს.*

ნოდარი: – ერთი თხოვნა კიდევ…

*ნოდარი კალთაზე ექაჩება*.

ღმერთი: – მალე თქვი და მორჩი, მეძინება!

*ღმერთი ამთქნარებს და კედელზე მიმაგრებულ ქვიშის საათს თითს უკაკუნებს.*

ღმერთი: - გაფუჭდა ეს მგონი და უთხარი იმას გამოცვალოს.

ანგელოზი: - დღესვე გადავცემ სამეურნეო ნაწილს, პატივცემულო.

ნოდარი: – თუ შეიძლება, აქედან რომ დავბრუნდები ჩემს ქვეყანაში, მოვყვები რა, ღმერთს ველაპარაკე-მეთქი.

ღმერთი: – სადაც გინდა მოყევი, სულ ერთია, არავინ დაგიჯერებს და…

ნოდარი: – რას ბრძანებთ, მე ვინ არ დამიჯერებს?!

ღმერთი: – გეყოფა ახლა ტლიკინი, წადი!

*ღმერთი გადის საუნიდან. ბნელდება. ისმის ადამიანების გაურკვეველი ხმები. ზემოდან ეშვება სინათლის სხივი. სიტყვები სულ უფრო გასარჩევი ხდება. მკრთალად ჩანს საწოლი და მის წინ მდგომი თეთხალათიანი სილუეტი:*

*– გამარჯობათ!*

*– საიქიოდან დაბრუნებულს გაუმარჯოს!*

*– თქვენ ხუმრობთ, ექიმო, და ამ წუთში ღმერთს ველაპარაკებოდი ფეხბურთზე.*

*– ყველაფერი გასაგებია. მძიმე კატეგორიის ტვინის შერყევაა.*

*სინათლის სხივი ქრება.*

**მეორე გასაუბრება ღმერთთან**

*სცენა წერტილოვნად ნათდება. ჩანს სპორტულ ტანისამოსში გამოწყობილი ნოდარი, რომელიც არტისრულად შლის ხელებს და იწყებს მონოლოგს: - მიუხედავად ღმერთის გაფრთხილებისა, მეორედ არ გნახო ჩემთან მოსულიო, მაინც მოვხვდი მასთან. რა თქმა უნდა, ისევ ავარიის შემდეგ. სცენა სრულად ნათდება და ჩანს ჭრელ აბანოში მყოფი ღმერთი. ოთახში მომცრო ქვის აუზია, ფარდით გატიხრული ასევე ქვის საწოლი, შიშველი ქალის შავი ფერის ქანდაკება და დაბალი მაგიდა. კედელზე კიდია ტელევიზორი. ფარდის უკან ღმერთი წევს და ქისას იკეთებს. განათებულ ფარდაზე ჩანს ღმერთისა და წელს ზემოთ შიშველი მექისის სილუეტები. ფარდა ოდნავ იწევა და ჩნდება ანკეტიანი ხელი. ნოდარი ანკეტას უყურებს, მაგრამ არ ართმევს. ღმერთი ფარდიდან თავს ყოფს, აკვირდება და წარბებს კრავს.*

ღმერთი: - კაცო, შენ კიდევ არ მოიშალე ლოთობა?!

ნოდარი: - რა ვქნა, მამაზეციერო! დღეს თუ არ დავლიე, აბა, როდის დავლიო?

ღმერთი: - რა გჭირს?

ნოდარი: - დღესაც ფეხბურთია. ახლაც სახლში მივიჩქაროდი. ჩვენები თამაშობენ ლუქსენბურგთან. მაგათ თუ გავცდით მერე კიდევ ერთი შეხვედრა მოგვიწევს საბერძნეთი-ყაზახეთის გამარჯვებულთან და თუ ეგეც მოვიგეთ, მაშინ გაგიხარია... გავალთ ევროპაზე და ეგაა... მე კიდევ ბილეთი ვერ ვიშოვე. ისევ გაჭედა იმ ოხერმა ბილეთების საიტმა. ჯერ დამიწერა შენ ხარ რიგში ორმოცდაერთი ათას მეხუთეო და მერე საერთოდაც დაეკიდა. არადა, ვიღაცებმა მაინც იყიდეს. გავსკდი ბოღმისგან. ჯავრიან გულზე დავთვერი, პატარა ავარია მომივიდა და...

ღმერთი: - მე კიდევ გამიხარდა, ალბათ ვარჯიში დაიწყო და სპორტულებში ამიტომაც გამოეწყო-თქო და შენ კიდევ არ იშლი ამ ღვინის სმას.

ნოდარი: - ააა... ეს, ისე... სხვათა შორის, საღამოობით ვსეირნობ ხოლმე.

*ნოდარი სპორტულებზე იყურება და მოსაცმელზე ელვას აწვალებს.*

ღმერთი: - ბიჭო, შენ ჩემთან მოსვლა თქვენი დაწესებულების თათბირზე მისვლა ხომ არ გგონია? ერთხელაც იქნება, არ გაგიშვებენ უკან და მინთონ მერე სანთლები შენმა ნათესავებმა.

ნოდარი: - რა ვიცი, თუ იმას ვეღირსე, ჩვენები ევროპაზე გავიდნენ, აწი აღარც მინდა სიცოცხლე. დავრჩები აქ და კინოცენტრში ყოფნას და მისი გამოშვებული ფილმების ყურებას, ისევ თქვენთან ყოფნა მირჩევნია.

ღმერთი: - გაჩუმდი, თუ ძმა ხარ! არც თქვენ უწერთ გადასარევ სცენარებს!

*საუბრის პარალელურად ფარდის უკან მექისე ბეჯითად აგრძელებს თავის საქმიანობას. ღმერთს ბეჭებზე ფეხებით ადგას და ნელი სვლით მის ზურგზე დაიარება. ღმერთი სიამოვნებისაგნ კვნესის და ოხრავს.*

ნოდარი: - აქედან ადვილია ლაპარაკი, დაჯექი და დაწერე ერთი სცენარი, ნახე, როგორი დასაწერია.

*ნოდარი გამწყრალი იხედება ფარდისკენ და ქვის მომცრო აუზის კიდეზე ჯდება. წყალში ხელს ისველებს და თმაზე ისმევს. ოთახში შემოდის ექთნის ფორმაში გამოწყობილი ანგელოზი და ლანგარით პატარა ჩაიდანი, თლილი ჭიქები, წვრილად დაჭრილი ლიმონი, ნატეხი შაქარი, ფოჩიანი კანფეტებითა და მურაბებით სავსე თასები შემოაქვს. ყველაფერს დაბალ მაგიდაზე აწყობს და ნოდარს კეკლუცად უღიმის.*

ღმერთი: - გადი, გოგო, შენ გარეთ!

*ანგელოზი ქალის შავ ქანდაკებას ათვალიერებს. იჯღანება და ოთახიდან უკმაყოფილო სახით გადის.*

ღმერთი: - ვინ გასწავლა, ბიჭო, შენ ღმერთთან ასე ლაპარაკი? ხალხი ნატრობს ჩემთან დალაპარაკებას, საყდრებს მიგებენ, დაჩოქილები წლობით მიწაზე უჩაჩქუნებენ თავებს: ღმერთო, ხმა გამეციო, და შენ ვინ ყოფილხარ!

*ფარდა ისევ იწევა და ჩანს ღმერთის მუქარით მოღერებული მუშტი. ნოდარი ჭიქაში ჩაის ისხამს, შიგ ნატეხ შაქარს ყრის და პატარა კოვზით ხმაურით ურევს.*

ნოდარი: - რას ბრძანებთ, ბატონო! თქვენ ისე გვიყვარხართ ყველას, მე პირადად ათეისტი ვარ და გუშინწინ მეექვსე ბავშვი მოვნათლე დიდუბის ეკლესიაში.

ღმერთი: - სსუუ!

*ღმერთი თავს ყოფს ფარდიდან და კარისკენ შეშინებული იყურება.*

ნოდარი: - რაშია საქმე?

ღმერთი: - ახლა ანგელოზს მიდებული აქვს ყური კარზე და თუ ძმა ხარ, სხვა რამეზე მელაპარაკე. მაგის თავი არა მაქვს. მერე დამიწყებს ისევ დაწინაურებაზე და ხელფასის მომატებაზე წუწუნს. აქაოდა, ჩემს გარდა შენი აღარავის სჯერა და აღარც არავის სჭირდებიო. შენ კი საერთოდ არ აფასებ ჩემს ამ თავგამოდებასა და ერთგულებასო... მოკლედ, შემჭამეს ამ ანგელოზებმა. აღარ შემიძლია, მაგათი სამსახურიდან წასვლაზე მუქარების მოსმენა და ცხვირჩამოშვებილი სახეების ყურება. შენ ის მითხარი, რომელ საათზეა შეხვედრის გადმოცემა?

ნოდარი: - შვიდზე!

*ისმის გალობა. ვიღაც ისევ ურევს.*

ღმერთი: - თუ ღმერთი გწამს, გასძახე ერთი იმათ, ვიღაც ისევ ურევს-თქო. ანგელოზთა გუნდი გყავდეს და ასეთი უხეირო, გაგონილა?

*ნოდარი კარს აღებს და ყვირის, ვიღაც ისევ ურევსო.*

ნოდარი: - ლოტბარი არ გივარგა ეტყობა.

ღმერთი: - მაგი იმან არ გაგიგოს, თორემ აქედან ვერ გაასწრებ.

*ფარდის უკან ჩანს მექისე, რომელიც ღმერთს წამოჯდომაში ეხმარება და მის დაბანას იწყებს. პატარა ტომარას ასველებს, შიგ საპონს ადგებს, ჰაერით ბერავს და აქაფებს. ქაფის უშველებელ ბულულს ღმერთს თავზე ადებს და ენერგიულად იწყებს მისი მკლავების ხეხვას.*

ღმერთი: - ჩართე, აბა, ეს დასაწვავი! ხმას მაინც გავიგებ.

 *ფარდა იწევა და ჩანს პულტიანი ხელი. ნოდარი პულტს ართმევს და კედელზე ჩამოკიდებულ ტელევიზორს რთავს. ისმის კომენტატორის რიხიანი მისალმება*.

ნოდარი: - ისე, პატივცემულო, ის არა გვყავს დღეს ხომ იცი, ნეაპოლელი... ორი ყვითელი აქვს მიღებული და ამ თამაშს გამოტოვებს. ძალიან დასანანი ამბავია. მაგრამ იმედია, მაგის გარეშეც მოვიგებთ. ისე ცოტა რომ დაგვხმარებოდი მაგ ყვითლების ამბავში, ცუდი ნამდვილად არ იქნებოდა.

ღმერთი: - მე როგორ უნდა დაგხმარებოდით, მე მივიღე თუ?

*ფარდის იქით მექისე ასრულებს თავის საქმეს, წყლით სავსე სათლს ღმერთს თავზე ასხამს, მხარზე ხელს ურტყამს, გაამოსო და ფარდის უკნიდან კოჭლობით გამოდის. ნოდარს ხელს ართმევს და ეცნობა.*

მახარე: - მახარე.

ნოდარი: - ნოდარი.

მახარე: - გაითვალისწინეთ, ძალიან არ უყვარს, როცა ნასვამები საჭესთან სხდებიან და მანქანას მართავენ.

ნოდარი: - ვეთანხმები სრულიად... ხელებს ვწევ... ნამდვილად ჩემი ბრალია...

*ნოდარი ხელებს ზევით სწევს და თავს დაბლა ხრის. მექისე კოჭლობით გადის ოთახიდან.*

ნოდარი: - ისე ვერც ამას უშველე?

ღმერთი: - ვის? მახარეს? რა ჭირს მაგას ჩემი საშველი. ისეთ ქისას აკეთებს, მკვდარს გააცოცხლებს. მართლაც დიდებილი ადამიანია, დიდებული...

*ფარდა იწევა და ზეწრებში გახვეული ღმერთი გამოდის. დაბალ მაგიდასთან მიდის და ჭიქაში ჩაის ისხამს.*

ნოდარი: - კოჭლია მახარე...

ღმერთი: რას მელაპარაკები, არც კი შემიმჩნევია. ისე, შენ მართლა ტრავმატოლოგი ხომ არ გგონივარ?

ნოდარი: - ისე ვიკითხე, უბრალოდ...

ღმერთი: - დამშვიდდი, არ აპირებს ფეხბურთის თამაშს. თან რაღაც პატარა საქმე აქვს გამოსასწორებელი და მერე ვნახოთ.

*ღმერთი ნატეხ შაქარს კბეჩს, ჩაის აყოლებს და აუზის კიდეზე ნოდარის გვერდით ჯდება.*

ღმერთი: - ეს ხალხი გამაგიჟებს!

ნოდარი: - რაშია საქმე?!

ღმერთი: - ვერ ხედავ სავსეა სტადიონი. მაგათ არ იციან, ბურთმა რომ დაღუპა კაცობრიობა?

*აღშფოთებული ღმერთი ტელევიზორისკენ იშვერს ხელს.*

ნოდარი: - რითი, ბატონო?!

ღმერთი: - მე დავწვი, ბიჭო, ჯორდანო ბრუნო?

*ღმერთი მკერდზე მჯიღს ირტყამს და მურაბას პატარა თეფშზე იდებს.*

ღმერთი: - ერთხელ მაინც რომ წამოცდენოდა, არაა დედამიწა ბურთივით მრგვალიო, ვინ მოკიდებდა ხელს?

ნოდარი: - ააა!!!

ღმერთი: - ზახრუმა!! ეჰჰჰ, რამდენი საინტერესი იდეა მქონდა ახალგაზრდობაში, ბურთი რომ არ ჩაეჩარათ ჩემთვის პირში!

*ღმერთი ნოდარს დაღებულ პირში მურაბიან კოვზს სჩრის და ხარხარებს. ნოდარი მურაბას ყლაპავს და ტუჩებს ილოკავს.*

ნოდარი: - მაგი უკვე თქვენს თავს დააბრალეთ, ბატონო გიორგი! რომ აჩენდი ამ ქვეყანას, არ იცოდი, რას აკეთებდი?

ღმერთი: - კარგი ერთი, თუ ძმა ხარ! ნუ მახსენებ ყოველ წუთში ახალგაზრდობაში ერთხელ ჩადენილ სისულელეს. კარგი იქნება, მე ყოველ წუთში რომ გიძახო: ლოთი ხარ და ლოთი ხარო?

ნოდარი: - მაპატიე, მამაზეციერო, მეტს აღარ გაგახსენებ!

ღმერთი: - ეს სანდომიანი მამაკაცი ვინაა? ვერ ვიცანი რაღაც...

*ღმერთი ტელევიზორისკენ იშვერს ხელს.*

ნოდარი: - ეგ პატივცემულო, გუგულია, ჩვენი ცნობილი ოპერის მომღერალი. ახლა ჰიმნს იმღერებს. ოღონდ ერთია რომ ეგ კაცი არაა. ქალი გახლავთ...

ღმერთი: - ქალი?

ნოდარი: - დიახ.

ღმერთი: ნუთუ მე გავაჩინე ასეთად? საოცარია პირდაპირ...

ნოდარი: თქვენ არა ჩემო ბატონო. ეს თანამედროვე ესთეტიკური მედიცინის დამსახურებაა.

ღმერთი: - რას ამბობ? და ეს შოლტივით ქალი ვინღაა? მღერის ესეც?

ნოდარი: - არა, ჩემო ბატონო, ეს ცეკვავს. ეს ცნობილი ქორეოგრაფი და მოცეკვავე საშა გახლავთ. ახლა ეს გუგული რომ იმღერებს, ეს ჩვენი საშა იცეკვებს. პერფორმასი აქვთ ერთგვარი.

ღმერთი: - პერფორმასია ესე იგი ეს... და ვერც ამ საშას რომ ვერა ვცნობ?

ნოდარი: - თქვენ რა, ყველა თქვენ ქმნილებას სახეზე ცნობთ?

ღმერთი: - მაშ, აბა, როგორ? ეგ ხომ ჩემი საქმე და სამსახურია?

ნოდარი: - ააა... მაშინ, ჰოოო... და საშა კიდევ იმიტომ ვერ იცანით, რადგან ქალად მიიჩნიეთ, თორემ ადრე ეგ კაცი იყო...

ღმერთი: - ვაჰ, საშა, შენ რა გითხარი, როგორ დამაბნიე. ახლა ვიცანი, ეს ჩვენი ალექსანდრე არაა, კაცო?

ნოდარი: - თქვენ უკეთ იცით.

ღმერთი: - ისე ამ გუგულის რა ტკბილი ხმა აქვს?! მაგი მომცა სახარების წამკითხველად!

ნოდარი: - შეიძლება, მოუწიოს თქვენთან მოსვლა...

ღმერთი: - რატომ, ბიჭო?

ნოდარი: - მაგასაც ჰყავს მანქანა!

ღმერთი: - უთხარი, ჭკუით იაროს, თორემ ხომ იცის, მე თუ კაცი მომეწონა... თუ ქალი... ტფუ, თუ როგორცაა მოკლედ...

ნოდარი: - გადავცემ, ბატონო!

ღმერთი: - სად არიან ჩემი ბიჭები, აღარ გამოდიან?

*ღმერთი დგება და ოთახშო ბოლთას სცემს. თან მალიმალ ტელევიზორისკენ იხედება. ისმის ჰიმნის ხმა.*

ნოდარი: - იმ ჩვენი ნეაპოლელი ბიჭის ცოდვა კი მოგკლავს, ღმერთო! რა იქნებოდა, მაგასაც რომ ეთამაშა. მაშინ ხომ უეჭველი გავიდოდით ევროპის ჩემპიონატზე?

ღმერთი: - ნუ ხარ, ბიჭო, უმადური! ჯგუფურ ეტაპს რომ გასცდით და აქამდე მოაღწიეთ ამას უკვე აღარ სჯერდები და ახლა ევროპის ჩემპიონობაზეც ოცნებობ, თუ როგორაა შენი საქმე? თქვენ არ იყავით წინაზე ფინალურ ეტაპზე ამ სტადიონზე მაკედონიასთან რომ დამარცხდით?

ნოდარი: - ჩრდილოეთ მაკედონიასთან. მაგათ ახლა ასე ქვიათ... და მაგას, ეჰჰჰ, რა დამავიწყებს?!

ღმერთი: - მერე მაგიც ჩემი ბრალი იყო? თქვენ უნიათოდ თამაშობდეთ მე რა შუაში ვარ?

ნოდარი: - კი მამაზეციერო, ეგეც შენი ბრალი იყო. მაშინაც ეგ ნეაპოლელი ბიჭი გვაკლდა და მაგიტომაც დავმარცხდით ეგრე მწარედ. არ შეყროდა ის ოხერი კორონა ვირუსი და კი ითამაშებდა ეგეც.

ღმერთი: - მერე შენ გგონია, მოიგებდით?

ნოდარი: - აბა, არა? ნუ მაგის დანამდვილებით თქმა...

ღმერთი: - ჰოდა, მოუკელი ენას და აუწიე ტელევიზორს!

*ნოდარი ტელევიზორს ხმას უწევს. ისმის წამყვანის ხმა: - მეგობრებო! დღეს ჩვენთან სტუმრად არის ჩვენი ტიტულოვანი სპორტსმენი, შერეულ ორთაბრძოლათა ოსტატი და ჩემპიონის ქამრის მფლობელი... დარბაზი ხმაურისგან ინგრევა.*

ღმერთი: - ვინაა, თუ იცი ეს ქამრიანი კაცი?

ნოდარი: - ესა ისაა, აი, ის რომ სცემა და მაგრად დაჟეჟა. რა ქვია იმას, დამავიწყდა... მოჩხუბარია, რა ეგეც და თან ძალიან კარგი.

ღმერთი: - მე გლადიატორები უფრო მომწონდა. თუმცა ამათაც არა უშავს.

ნოდარი: - კი მაგრამ ეს ნამეტნავად კარგად ჩხუბობს.

ღმერთი: - ჩხუბი შენ ჩემი უნდა ნახო.

*ღმერთი ნოდარს უღიმის, თვალს უკრავს, მეგობრულად მხარზე ხელს ურტყამს და გვერდით უჯდება. ისმის სასტვენის ხმა და თამაშიც იწყება.*

ღმერთი: - კაცი ვარო, მაგან უნდა თქვას, არც ბინა უთხოვია, არც მანქანა, რომ გადმოჰყავდათ, არც ღვინოს სვამს, აკეთებს თავის საქმეს ღმერთივით, ახლა გადაყვანას უპირებენ, მაგრამ არ გავატან, თუ ბიჭი ვყოფილვარ.

ნოდარი: - ვიზე ამბობ მაგას უზენაესო?

ღმერთი: - გუნდის კაპიტანზე!

ნოდარი: - ჰო, ეგ კი ნამდვილად კარგია, რომ დააბრუნეს ნაკრებში. ღირსია, ვენაცვალე მაგას!

*ხმაურსა და სტვენაში ნაწყვეტ-ნაწყვეტ ისმის წამყვანის ხმა: - ფეხბურთის მოცარტია, ბეთჰოვენია...*

ღმერთი: - კიდევ კარგი, მოცარტი და ბეთჰოვენი გასტროლებზე მყავს გაგზავნილი ედემში, ბეთჰოვენს არ ვჩივი, ყრუა და ვერაფერს გაიგონებდა, მოცარტი კი ჯაჭვით დასაბმელი გახდებოდა.

ნოდარი: - რატომ, ჩემო გიორგი, ტყუილია თუ?

ღმერთი: - ტყუილი არაა, შე მამაძაღლო, მაგრამ ორივეს ჭირივით ეზიზღებოდათ ფეხბურთი!

*ნოდარი მხრებს იჩეჩავს და ფოჩიან კანფეტს ხსნის.*

ღმერთი: - ის ბიჭი სადაა?

ნოდარი: - რომელი?

ღმერთი - აი, ის ტრავმებმა რომ გატანჯა?

ნოდარი: - ეგერ ეეე... შეცვლაზეა... მესამე რომ ზის!

ღმერთი: - ჰო, ჰო, ჰო! შეხედე, რა თვალები აქვს, მაგი მეკარეს კი არა, ღმერთს შეაცდენს.

ნოდარი: - მეორე ტაიმში შემოუშვებენ მაგას. ბევრი გაუცდა და ეტყობა, არაა ჯერ ფორმაში შესული.

*ღმერთი დგება და ტელევიზორთან ახლოს მიდის.*

ღმერთი: - ის ანგელოზი ვინაა, ბიჭო, ეს წვერებიანი კაცი რომ ეხუტება და არ უშვებს?

ნოდარი: - ეგ ჩვენი სახელოვანი კინომსახიობია! მაგან გაიხადა ეკრანზე პირველმა და...

ღმერთი: - ღმერთი თუ სწამს?

ნოდარი: - როგორ არა, ამას წინათ ისეთი როლი მიაჩეჩეს, სულ ღმერთო მიშველეო, გაჰკიოდა.

ღმერთი: - მდაა... აქეთ თუ დაგირჩეს გზა როდისმე, გამოიძღვანიე, თუ ღმერთი გწამს...

*ღმერთი ხმაურით ნერწყვს ყლაპავს, ჩაის სვამს და ხმას იწმენდს*.

ღმერთი: - არიქა, გამოთიშე!

*ღმერთი კივის და თვალებზე ხელს იფარებს.*

ნოდარი: - რაშია საქმე?!

ღმერთი: - ვინაა ეს, ტანზე რომ იხდის?!!

ნოდარი: - ეგ ჩემო ბატონო, თავგადაკლული გულშემატკივარია, რომელმაც გადაწყვიტა ასეთი გზით მოხვდეს ტელეეკრანზე. არიან მასეთებიც, რომ გაშიშვლდებიან და დარბიან მერე მინდორზე.

ღმერთი: - თუ გულშემატკივარია იყოს, ჩააცვით!

*ღმერთი კეფაზე იდებს ხელს და სწუხს, მგონი, წნევამ ამიწიაო.*

ნოდარი: - ღმერთო, ძლიერო, სამყაროს, ფეხბურთის გულშემატკივართა მრავალმილიონიანი არმიის, ოქროს მედლების შემქმნელო წმიდაო გიორგი, გლახაკთა და დავრდომილთა მფარველო, ჩვენო!...

ღმერთი: - ბიჭო, შენ ,,ვეფხისტყაოსნის” შესავალს არ გასწავლიდნენ სკოლაში?

ნოდარი: - როგორ არა, ბატონო, ზეპირად ვიცი.

ღმერთი: - მერე რაა ეს, რომ გაგიტლეკია ენა, მოკლედ ვერ იტყვი?

ნოდარი: - შარშან რომ დამპირდი ოლიმპიადაზე ძიუდოში ოქროს მედლებს და ამისრულე, მადლობელი ვარ. ასევე ფეხბურთში ერთა ლიგის ჯგუფიდან გასვლაზეც... ახლა ერთი სათხოვარი კიდევ მაქვს, მაცხოვარო!...

ღმერთი: - აღარ იტყვი, რა გინდა, შე უპატრონო?!

ნოდარი: - მივდივარ ახლა მე, ღმერთო, და ნუ დამწყვეტ გულს, ერთი-ორი ჩემპიონის ქამარი კიდევ გექნება სადმე მიგდებული კუთხეში და გამატანე, თუ ღმერთი გწამს, ცოდვა არიან სხვა ბიჭები, ეგენიც კარგად ჩხუბობენ და თან გადაყვნენ ჩვენი ქვეყნის პოპულარიზაციას...

ღმერთი: - კაცო, შენ მწერალი ხარ თუ მათხოვარი? რომ მომადგები აქ ღვთის გლახასავით და მთხოვ ამ ჩემპიონის ქამრებსა და ოქროს მედლებს, მე ოქროს საბადოები კი არა მაქვს აქ!

ნოდარი: - რა მოხდა, გიორგი, ორი ქამარი გენანება?

ღმერთი: - ვინაა შენი გიორგი, შე ლაწირაკო!

*გადარეული ღმერთი ფეხზე წამოვარდება.*

ნოდარი: - არ მომცემ და არ წავალ!

*ნოდარიც გვერდით უდგება.*

ღმერთი: - ბიჭო, წადი ახლა და რაც მოგეცით, იმას მოუარეთ, სანამ მართლა გადავრეულვარ.

ნოდარი: - მაშინ ერთი ქამარი და ერთიც საგზური ევროპის ჩემპოინატზე, ღმერთო!

*ნოდარი ეხვეწება და ხორხს იგლეჯს.*

ღმერთი: - ნუღარ მევაჭრები, წადი, ბიჭო, და გაისად მაგასაც მოგცემთ.

ნოდარი: - ახლა მომეცი, თორემ ფეხს არ მოვიცვლი აქედან.

ღმერთი: - არა ხომ?

ნოდარი: - არა!

 *ღმერთი კართან მიდის, აღებს და ხმამაღლა ყვირის - ,,პაიწარრრრ“. ოთახში ისევ სანიტრის ფორმაში გამოწყობილი ანგელოზი შემოფრთხიალდება.*

ღმერთი: - გაიყვანე, ქალო, ეს თავხედი, გარეთ!

ანგელოზი: - ვერ გავიყვან, პირიდან საზიზღარი ღვინის სუნი ამოსდის!

ღმერთი: - ტუჩებში აკოცე-მეთქი, ხომ არ მითქვამს, გოგო? მოკიდე ხელი და გაათრიე გარეთ!

*ანგელოზი ნოდარს მკლავზე ხელს ჰკიდებს. ნოდარი ტკივილისგან იკრუნჩხება.*

ნოდარი: - ხელი გამიშვი, ჩემით გავალ!

ანგელოზი: - ხამ!

*ანგელოზი პირს აღებს და ნოდარს გადაყლაპვით ემუქრება.*

ნოდარი: - ჩემი ფეხი აღარ იქნება აქ!

ღმერთი: - ოხ, შეგეხვეწები!

*ნოდარი კარისკენ მიდის. ტელევიზორიდან ისმის: - ახლა მოისმინეთ ამინდის ბიუროს პროგნოზი ხვალისთვის მოსალოდნელი ამინდის შესახებ. თბილისში ცვალებადი მოღრუბლულობა, უნალექოდ, შავი ზღვის სანაპიროზე პაპანაქება სიცხე.*

ღმერთი: - ესეც რომ ხვალინდელი ამინდის სწავლებას დამიწყებს, თავი არ უნდა მოვიკლა?!!

*ღმერთი ყვირის და ტელევიზორს პულტს ესვრის. ნოდარს ასწრებს და გაბრაზებული პირველი გადის ოთახიდან. ნოდარი მაყურებლისკენ ბრუნდება და ღიმილით ამბობს: - მეორე დღეს თბილისში კოკისპირული წვიმა იყო, ხოლო შავი ზღვის სანაპიროზე ისეთი გრიგალი, ხელიდან რომ არ გამოგვეღლიტა ბათუმი და ფოთი, თურქეთში მიჰქონდა.*

**მესამე გასაუბრება ღმერთთან**

*სცენაზე სამი შეზლონგი დგას, ერთ-ერთზე შორტებში, ყვავილებიან პერანგსა და სანდლებში გამოწყობილი ღმერთია წამოწოლილი. გვერდით უდგას პატარა მაგიდა, რომელზეც ქოლგიანი კოქტეილი და ჩალის ქუდი დევს. ფონად მოსჩანს ფიჭვნარი და ყვითელი ქვიშა. ისმის ტალღების ხმა. ნოდარს პიჯაკი აცვია და ჰალსტუხი უკეთია.*

ღმერთი: - მოკლედ, უშენოდ პირი ვერ დამიბანია და წყალი ვერ გადამივლია, რა... იცოდე, შენ თუ კიდევ რამის სათხოვნელად ხარ მოსული, გავგიჟდები!

ნოდარი: - დაემთხვა, პატივცემულო, არ ვაპირებდი თქვენს შეწუხებას, თუმცა ახლა რაღა გაეწყობა... ისვენებთ, ხომ?

ღმერთი: - ვცდილობ.

ნოდარი: - ზღვაზე ხომ?

ღმერთი: - როგორც ხედავ.

ნოდარი: - ისე კაი ხშირად კი ისვენებთ, არა?

ღმერთი: - ვითომ რატომ?

ნოდარი: - რა ვიცი, მე რამდენი გნახეთ, იმდენი ნებივდობდით და აბა, სხვა რა უნდა ვიფიქრო?

ღმერთი: - ორი შენნაირი მოწმე და მერე მიდი და დააჯერე ვინმეს, რომ ტყუილია ეს ყველაფერი და დღე და ღამეს შრომაში ვასწორებ. ბიჭო, დილაობით სანამ სამსახურს დავიწყებ, ვცურავ ცოტას და მერე საუნაში შევდივარ ხოლმე. აბანოში კიდევ შუა კვირაში სამსახურის მერე შევივლი ხოლმე, ცოტა რომ მოვდუნდე და მოვწესრიდგე. ახლა კიდევ ჩემო ბატონო შაბათი დღეა და ვისვენებ, მაგრამ ვინ მაცდის.

ნოდარი: - გათავდა, ბატონო გიორგი! ამ მწერალთა პროფკავშირების არჩევნებსაც დავესწრები, ვიტყვი ჩემს სათქმელს და მერე თქვენი ვარ - სტენოკარდიის მძაფრი შეტევითა და ნერვიული სისტემის აბსოლუტური მოშლილობით.

*ნოდარი თავისუფალ შეზლონგზე წვება და გულზე ხელებს იჯვარედინებს.*

ღმერთი: - ამიტომაც გამოეწყე ასე საკუბოვედ?

ნოდარი: - არა, არჩევნებისთვის, თუმცა მაგისთვისაც ივარგებს.

ღმერთი: - შენ სულელი ხომ არა ხარ?!

*ღმერთი მაგიდის ქვეშ დამაგრებულ ელექტროღილაკს თითს აჭერს და ოთახში ახალშეთვალულ პამიდორისფრად თმაშეღებილი, მუხლს ზევით ათი თითის დადებაზე მოკლეკაბიანი და ლოყებზე მწვანე წამწამებდაფენილი ანგელოზი შემოდის. ნოდარის გვერდით შეზლონგზე ჯდება და ფეხს ფეხზე იდებს. ღმერთს თვალები უელამდება. ნოდარი იდიოტივით იღიმის და თვალები ანგელოზის მუხლისთავებისკენ გაურბის.*

ღმერთი: - რა გითხარი, გოგო, მე შენ, სამსახურში შიშველი ნუ დადიხარ-მეთქი!

ანგელოზი: - პაპიროსის წევას მიკრძალავთ, ბატონო! კონიაკის სმას მიკრძალავთ, ტვისტი დიდი ხანია ამიკრძალეთ, მოკლე კაბას ნუ ჩაიცვამო... ბარემ, აიღეთ და მონასტერში გამიშვით, ბოლოს და ბოლოს, მეც ქალი ვარ, მეც მინდა ცხოვრება!

*ანგელოზი ტუჩებს პრაწავს და ნოდარისკენ ბრუნდება. ისიც დასტურის ნიშნად თავს უკრავს*.

ღმერთი: - აქეთ გამოიხედე, ბიჭო, შენ!

*ნოდარი არ იმჩნევს.*

ღმერთი: - შენ გეუბნები!

ნოდარი: - მე მითხარით რამე?

*ნოდარი გულუბრყვილოდ კითხულობს.*

ღმერთი: - შენ გითხარი, ჰო, შენ! რომ გადმოგცვენია თვალები, აქეთ გამოიხედე! შენ კი გადი, გოგო, და მეორეჯერ აღარ შემოუშვა აქ სტენოკარდიანი და ინფარქტიანი ხალხი; რა მანერაა ეს, ყველა დავრდომილი რომ ჩემთან მოდის?! ჯანმრთელი კაცის ნახვა მენატრება!

*გაბრაზებული ღმერთი კოქტეილს წრუპავს და ჩალის ქუდს თვალებზე იფხატავს.*

ნოდარი: - ნუ გეშინიათ, მამაო ღმერთო, სტენოკარდია გადამდები არ არის!

ღმერთი: - არ ვიცი მე გადამდები-გადმომდები! მასე ამბობთ თქვენ კიბოზეც და აგერ ძუძუში რაღაც სიმსივნეს ვგრძნობ, კეთილთვისებიანი მაინც აღმოჩნდებოდეს.

*ღმერთი ხელს ისვამს მკერდზე და თვალები ცრემლით ევსება.*

ნოდარი: - ვისთან მკურნალობთ, ბატონო?

ღმერთი: - ვისთან უნდა ვიმკურნალო, კრეტინო?! თუ სადმე ავადმყოფია, ყველა მე მეხვეწება, ღმერთო მიშველეო, და თუ სადმე ექიმია, ყველა მე მთხოვს, ღმერთო, გამაგებინე, ამას რა ჭირს და მომკალი მერეო,

*ღმერთი უიმედოდ ჩაიქნევს ხელს.*

ნოდარი: - არ იფიქროთ, მაღალო ღმერთო, რომ კვლავ თხოვნით მინდა შეგაწუხოთ.

ღმერთი: - აბა, მოგენატრე და ისე, მოსანახულებლად შემომიარე?

ნოდარი: - არა, უბრალოდ, მოგეხსენებათ, ღმერთი სამობითაა და...

ღმერთი: - ვინ გკითხავს, ბიჭო, შენ, რამდენობით ვარ მე? პირდაპირ ვერ მეტყვი სათქმელს?!

ნოდარი: - უკაცრავად, უფალო! რჩევა-დარიგებისთვის ვარ მოსული, მწერალთა პროფკავშირების თავმჯდომარის არჩევნებზე სიტყვით ვაპირებ გამოსვლას და არ ვიცი, რაზე ვილაპარაკო, ეგება მირჩიოთ რამე?

*ღმერთი ჩაფიქრდება, გაიცინებს და ნოდარისკენ შებრუნდება.*

ღმერთი: - შენ გინდა, მერე ხალხმა თქვას, ღმერთივით ილაპარაკაო და თავმჯდომარედ აგირჩიოს?

ნოდარი: - რაღა დაგიმალო, ღმერთო, და კი მინდა.

ღმერთი: - სალაპარაკოს მეტი რაა, დალოცვილო, მშიშარა ხომ არ ხარ?

ნოდარი: - კი ვარ ცოტა მშიშარა, ღმერთო.

ღმერთი: - და რისი გეშინია?

ნოდარი: - ბულინგის, ჰეითინგის, შეიმინგისა და...

*ღმერთი წამოჯდება და გაკვირვებული შეხედავს*.

ღმერთი: - ეს რა იყო? რა თქვი ახლა?

ნოდარი: - ტერმინებია ასეთი. ერთგვარი ბარბარიზმებია, ოღონდ დასავლური. ეგ კი არ ამართლებს ამ ამბავს, თუმცა...

ღმერთი: - აბა, ერთი ნორმალურად, ჩვენებურად ამიხსენი რისი თქმა გინდოდა.

ნოდარი: - მეშინია, რომ დამცინებენ, დამამცირებენ, დამჩაგრავენ, შემარცხვენენ, მომიძულებენ, ცილს დამწამებენ, გადამთელავენ...

ღმერთი: - მერე შენ არ იცი, რომ დაცინვას ჯერ კაცი არ მოუკლავს?

ნოდარი: - კი ვიცი, მაგრამ მაინც მეშინია. ყველაზე მეტად მეშინია, რომ გულს მომიკლავენ.

ღმერთი: - ცოტა მშიშარა ყველა ვართ, შე კაცო, მაგრამ უნდა გავბედოთ...

ნოდარი: - მაშინ შენ მითხარი, ღმერთო, რა ვთქვა და გავბედავ!

*ნოდარი მჯიღს ირტყამს გულზე.*

ღმერთი: - მაშინ თქვი, რომ ლიტერატურას არ უხდება პროპაგანდა და აგიტაცია.

ნოდარი: - დამიჯერებენ ვითომ? მერე სულ მთლად არ გადამიარონ. ჩვენთან ხომ ყველაფერი იმდენად პოლიტიზირებულ-პოლარიზებულია, რომ თავისუფლად სუნთქვაც კი ჭირს. ლამისაა ლიტერატურაც კი ორად გაიყოს...

ღმერთი: - შენა, ბიჭო, ღმერთის სიტყვის არ გჯერა და სხვისას დაიჯერებ?

ნოდარი: - კარგი, ბატონო, ვიტყვი!

ღმერთი: - ოღონდ გეხვეწები, ეგ თქვენი თავშესაქცევად გამოგონილი სიტყვები პოლ... პოლ... პოლ... და რაღაც აღარ გამაგონო.

ნოდარი: - კეთილი, მაგრამ იმას რა ვუყო, ვინმე თუ არ გავლანძღე, ისე არც არავინ მომისმენს და არც ტაშს დამიკრავს.

ღმერთი: - მაშინ ადექი და ბარემ ისიც თქვი, სიკვდილის მერე კი ნუ იწყებთ ადამიანის ქებას, სიცოცხლეშივე დააფასეთ-თქო.

*ნოდარი წამოდგება, მაგიდასთან მივა და ღმერთის ჭიქიდან კოქტეილს მოსვამს.*

ნოდარი: - მაგას რატომ შვრებიან მართლა, ა?

ღმერთი: - იმიტომ, სულელო, რომ მკვდარი არაფერს აღარ წერს და არავის აღარ ებრძვის.

*ღმერთი ჭიქას გამოართმევს და შუბლზე თითს მიუკაკუნებს.*

ნოდარი: - მაგი რომ ვთქვა, მომკლავენ და მერე რად მინდა მაგათი ქება?

ღმერთი: - მაგის თქმის თუ გეშინია, მაშინ ის მაინც შეახსენე, რომ შემწყნარებლობა უდიდესი ნიჭი და მადლია. რომ ერთმანეთის გაუტანლობა ყველას აზიანებს და არა მხოლოდ რომელიმე ერთ მხარეს. რომ საერთო-სასიკეთო საქმის კეთება არ უნდა მოერიდოთ და არც სხვა უნდა დაძრახონ ამისთვის. რომ უნდა ისწავლონ განსხვავებულ აზრთან თანაცხოვრება და ამ განსხვავებული აზრის დაშვება. აი, მგონი, ცოტა პათეტიკა მეც კი შემეპარა სიტყვაში და თავბრუც ამიტომ დამეხვა.

*ღმერთი თვალებს ხუჭავს და საფეთქლებს იზელს.*

ნოდარი: - მაგასაც ვერ ვიტყვი, ღმერთო, იმიტომ, რომ მე თვითონაც ასეთი ვარ. მეც ერთი სული მაქვს ვინმეს ცუდი გავიგო და მერე ერთი კარგადაც გავჭორო.

*ნოდარი შეშინებული უყურებს თავლდახუჭულ ღმერთს*.

ღმერთი: - ის მაინც თქვი, დალოცვილო, ზურგს უკან ყველას ნუ ლანძღავთ და განიკითხავ-თქო. თუ რამე სათქმელი გაქვთ, პირში უთხრით ერთმანეთს და საქმიანი, ჯანსაღი კრიტიკით შეაფასეთ-თქო. თორემ თქვენში ისე მომრავლდნენ ვაი მწერლები, რომ თითო მოსახლეზე უკვე სამი მწერალი მოდის: ორი პოეტი და ერთი პროზაიკოსი.

*ღმერთი საკუთარ ხუმრობაზე გულიანად იცინის*.

ნოდარი: - ვერ ვიტყვი, ვერა... ვინმეს მხარე თუ არ დავიჭირე, საერთოდაც ყველაფრიდან მომკვეთავენ და გამრიყავენ.

*ნოდარი დანანებით აქნევს თავს.*

ღმერთი: - ვერც იმას იტყვი, იუბილეებს რომ უხდიან ზოგიერთებს, ნაწყვეტებს ნუღარ კითხულობენ მაინც მათი ნაწარმოებებიდან, თორემ თავი გეჭრებათ თქვენც და იმათაც?

ნოდარი: - ვერც მაგას ვიტყვი, უფალო, იმიტომ, რომ დღეს თუ ხვალ, ჩემი რიგიც მოვა.

ღმერთი: - აბა, ის მაინც თქვი, კრიტიკა რომ იძახის, მწერლობა არ გვივარგა, არ გვივარგაო, კრიტიკა თვითონ რას ჰგავს, უბედური!

ნოდარი: - ვერაფერსაც ვერ ვიტყვი! არ მინდა სიტყვით გამოსვლა, არა!

*ისმის გალობა. ვიღაც ისევ ურევს. ღმერთიცა და ნოდარიც ყურებზე ხელს იფარებენ.*

ნოდარი: - გავძახო?

ღმერთი: - აზრი არა აქვს.

ნოდარი: - აბა?

ღმერთი: - მობეზრდებათ და გაჩუმდებიან.

*გალობა მალევე წყდება.*

ღმერთი: - ეჰ, ერთი, თქვენს არჩევნებზე დამასწრო და მერე მე ვიცი!

ნოდარი: - ჰოდა, დაგვესწარი, დალოცვილო!

ღმერთი: - თავმჯდომარეობის კანდიდატად როდის დამასახელეთ, რომ დაგესწროთ?!

ნოდარი: - კანდიდატად შენ კი არა, ღმერთო, მე ძლივს ამირჩიეს.

*ნოდარი ირონიულად იღიმის.*

ღმერთი: - შენ ვინ აგდიხარ, მე რომ მედრები?!

*ღმერთი ამრეზით უყურებს ნოდარს.*

ნოდარი: - მე კანდიდატი ვარ, გენაცვალე, მწერალთა პროფკავშირების თავმჯდომარეობაზე წარდგენილი.

ღმერთი: - რა დაწერე, ბიჭო, შენ ისეთი, რომ შენ კანდიდატი ხარ მწერალთა პროფკავშირების და მე არა? თქვენ ვინ გგონივართ მე? ხომ არ გგონიათ, გიორგი ზის გულხელდაკრეფილი და არაფერს აკეთებს? შენხელა რომ ვიყავი მე, ღმერთი ვიყავი უკვე! ვისი დაწერილი გგონია შენ ,,ვეფხისტყაოსანი“, ა?

*ღმერთი ფეხზე დგება და საჩვენებელ თითს მაღლა სწევს.*

ნოდარი - გადამრიე ხომ, მამაზეციერო? მომკალი, ხომ?

*ნოდარს ხმა უკანკალებს.*

ღმერთი: - რა იყო, ბიჭო?

*ღმერთი შეშინებულია*.

ნოდარი: - შენი დაწერილია ,,ვეფხისტყაოსანი“?

ღმერთი: - აბა, შენი?

ნოდარი: - მერე დალოცვილო, ვერ ჩამოხვალ და ვერ ეტყვი იმ ხალხს, რომ დატკვირეს ერთმანეთი?

ღმერთი: - თვითონ უნდა მიხვდნენ, გენაცვალე, თორემ მე თუ ვუთხარი, რა ფასი აქვს? ვეფხვისა და მოყმის ბალადისა არ იყოს, ხალხურიაო, რომ იძახიან.

ნოდარი: - როგორ? ვეფხვისა და მოყმის ბალადაც შენია? ხალხური არ არის?

ღმერთი: - რაა, ბიჭო, ხალხური? ხალხური ,,კეკელა და მაროა“.

ნოდარი: - ესე იგი, შენ გიხდით, ღმერთო, იუბილეს?

*ჩაფიქრებული ნოდარი თავს იფხანს.*

ღმერთი: - სუ, ბიჭო! სად გაგონილა, ღმერთს იუბილეს უხდიდნენ? გიჟი კი არ ვიყავი მე, რუსთაველი რომ მოვაწერე ვეფხისტყაოსანს, მეცა მაქვს ფსევდონიმი, მარტო შენ კი არა.

*ღმერთი იღიმის და ტუჩებზე თითს იდებს.*

ნოდარი: - მაგას ვერ დავიჯერებდი, რომ ღმერთი თვითონ იყო მწერალი, ადრე პირიქით მეგონა!

*ნოდარი ჩურჩულებს.*

ღმერთი: - პირიქით კი არა, რაც თავი მახსოვს, სულ თითებზე ჩამოსათვლელი მწერალი მყავს სამოთხეში გაგზავნილი. დანარჩენებს, ჯოჯოხეთიც სახვეწარი აქვთ. რა გჭირთ ასეთი, პირდაპირ არ ვიცი!

 *ღმერთი ოხრავს და კოქტეილის ცარიელ ჭიქას ხელში ატრიალებს.*

ნოდარი: - მაინც რა არის საჭირო, უფალო, იმისათვის, რომ მწერალი სამოთხეში მოხვდეს?

*ნოდარი კოქტეილის ჭიქიდან პატარა ქოლგას აძრობს და ხუმრობით თავს მის ქვეშ აფარებს.*

ღმერთი: - ჯერ ერთი, არ უნდა წერდე ცუდ წიგნებს, არ უნდა იყო შურიანი, არ უნდა გიწევდეს წნევას სხვისი კარგი, არ უნდა იპარავდე სიუჟეტებს, რითმებს და სტრიქონებს, არ უნდა გძულდეს შენზე ნიჭიერი მწერალი, არ უნდა წერდე ბოღმითა და გესლით სავსე წერილებს და...

ნოდარი: - ღმერთო, შენ როგორ ჩემი ექიმივით მეუბნები, ღვინო არ დალიო, პაპიროსი არ მოწიოო, ყველაფერ მაგას თუ თავი დავანებე, რაღად მინდა სამოთხე?

ღმერთი: - თუ გინდა მოხვდე სამოთხეში და ღმერთივით მწერალიაო, თქვას ხალხმა, რომ გეუბნები, ისე უნდა მოიქცე.

ნოდარი: - მაინც როგორია ეს სამოთხე, თუ ღირს მაგის გულისთვის ამდენ სიკეთეზე უარის თქმა?

ღმერთი: - შენ გგონია, ვიცი? ანგელოზები მეუბნებიან, სამოთხე გვაქვსო, თორემ მე თვალით არ მინახავს; მგონი, სულაც მატყუებენ.

 *ღმერთი ხელებს შლის და ატრიალებს.*

ნოდარი: - და ჯოჯოხეთი?

*ნოდარი ღმერთის გვერდით შეზლონგის კიდეზე ჯდება.*

ღმერთი: - რა ჯოჯოხეთი?

ნოდარი: - ჯოჯოხეთი თუ არსებობს?

ღმერთი: - ჯოჯოხეთი კი არსებობს. ერთი-ორჯერ ნამყოფიც ვარ.

ნოდარი: - როგორია, დედას გაფიცებ?!

*ღმერთი დაფიქრდება.*

ღმერთი: - სიცხიან დღეს ვერის ბაზარში არ შეგივლია?

ნოდარი: - კი!

ღმერთი: - ჰოდა, რაღას მეკითხები, გცოდნია და ესაა.

ნოდარი: - სულ ეგ არის.

*ნოდარი გაკვირვებული სახით უყურებს ღმერთს.*

ღმერთი: - ამას იმდენი საიდუმლოება გავანდე, მგონი, მაგის გაშვება არ ღირს.

*ღმერთი თავისთვის ჩაილაპარაკებს.*

ნოდარი: - გაგიჟდი, ღმერთო? მართლა არ გამიშვებ?

ღმერთი: - ადექი!

*ნოდარი დგება.*

ღმერთი: - მომეცი შენი მწერალთა პროფკავშირის არჩევნებში მონაწილეობის მოწმობა.

*ნოდარი ჯიბიდან ფურცელს იღებს და აწვდის.*

ღმერთი: - ჩემს მოსვლამდე აქ ეგდე, ფეხი არ მოიცვალო! ჯობს, მე დავესწრო ყრილობას, თორემ შენ ათას სისულელეს წამოროშავ.

*ღმერთი დგება, ტანსაცმელს ისწორებს და წასასვლელად ემზადება.*

ნოდარი: - არ დამაღალატო, მამაზეციერო, არ დამღუპო, არ დარჩე იქ და არ დამტოვო მე აქ.

*შეშინებული ნოდარი მკლავზე ექაჩება. ღმერთი მაგიდის ქვეშ ღილაკს ხელს აჭერს და ოთახში ისევ ანგელოზი შემოდის*.

ღმერთი: - ამას მიხედე, უჩემოდ არსად წავიდეს! მე მალე დავბრუნდები!

ანგელოზი: - მაინცდამაინც ნუ იჩქარებ დაბრუნებას!

*ანგელოზი კეკლუცად ათვალიერებს ნოდარს. ნოდარი ჰალსტუხს ისწორებს. ღმერთი ჩალის ქუდს იხურავს და კარში ამაყად გადის.*

ნოდარი: - მოიცა კაცო, სად მიდიხარ? დამელოდე... დამავიწყდა ევროპაზე გასასვლელი საგზური და ოქროს მედლები მეთხოვა. ბერძნებთან ფინალი და ძიუდოში მსოფლიო ჩემპიონატი ხომ აგერ მთლად კარზეა მომდგარი?!

*ანგელოზი მოკლე კაბას ისწორებს, ნოდარს ხელკავს უყრის და გასასვლელისკენ მიყავს. გზად ჩერდება, დარბაზისკენ ბრუნდება, პირზე ხელს იფარებს და ჩურჩულებს:*

ანგელოზი: - ფრთხილად, მწერლებო! ღმერთი დაგესწრებათ არჩევნებზე; შეიძლება ათასი უბედურება თქვათ და მერე მე არ დამაბრალოთ, არ გაგვაფრთხილაო! ჰო და კიდევ ევროპაზე უეჭველი გადიან ჩვენი ბიჭები და მედლებიც იქნება, არ ინერვიულოთ... იმ დღეს, შეზარხოშებულს წამოსცდა...

*ბნელდება და ისმის კოტე მახარაძის ხმა: - Представляю, что сейчас творится в Тбилиси. Ликует столица Грузии, ликует вся наша страна.*

*დასასრული.*